ക്രൂ ചെയ്ഞ്ചിങ്ങില് ആള്മാറാട്ടം വിഴിഞ്ഞം: വിഴിഞ്ഞത്ത് ക്രൂചെയ്ഞ്ചിങ്ങിന്െറ പേരില് ആള്മാറാട്ടം നടത്തിയ ടഗ് ജീവനക്കാരനെ ഇമിഗ്രേഷന് അധികൃതര് പിടികൂടി. ഈ മാസം രണ്ടിന് ഏഴ് ജീവനക്കാരുമായി അറ്റകുറ്റപ്പണിക്കായി വിഴിഞ്ഞത്തെത്തിയ ഗോവന് സ്വദേശിയുടെ ഉടമസ്ഥതയിലുള്ള ടഗിലാണ് ആള്മാറാട്ടം നടന്നത്. ടഗിലെ രണ്ട് ജീവനക്കാരെ കരയിലിറക്കാനും പകരം രണ്ട്പേരെ ടഗില് പ്രവേശിപ്പിക്കാനും അനുമതിവേണമെന്ന് ടഗിന്െറ ഷിപ്പിങ് ഏജന്റ് വഴി തുറമുഖ വകുപ്പിന് അപേക്ഷ നല്കിയതിനെ തുടര്ന്ന് വ്യാഴാഴ്ച വിഴിഞ്ഞത്തെത്തിയ ഇമിഗ്രേഷന് അധികൃതര് രേഖകള് പരിശോധിച്ചപ്പോഴാണ് ആള്മാറാട്ടം നടന്നതായി കണ്ടെത്തിയത്. കശ്മീര് സ്വദേശിയായ മണ്ദീപ് സിങ് എന്ന ജീവനക്കരന് പകരം യു.പി സ്വദേശിയായ ഹിമാന്ഷു സിങ്ങാണ് ഇമിഗ്രേഷന് അധികൃതര്ക്ക് മുന്നിലെത്തിയത്. ഇയാളെ കസ്റ്റഡിയിലെടുത്ത് വിഴിഞ്ഞം പൊലീസിന് കൈമറി. മണ്ദീപ് സിങ് ഇൗമാസം രണ്ടിന് തന്നെ നാട്ടിലേക്ക് പോയതായും കപ്പലിലെ ക്യാപ്റ്റനും ഉടമയുമടക്കമുള്ളവരുടെ അനുവാദത്തോടെയാണ് മണ്ദീപ് പോയതെന്നും ഇയാള് പൊലീസിന് മൊഴി നല്കി. എന്നാല് മണ്ദീപിനെ ഇതുവരെ ബന്ധപ്പെടാന് കഴിഞ്ഞില്ലെന്ന് വിഴിഞ്ഞം പൊലീസ് പറഞ്ഞു. ടഗ് അധികൃതരുടെ നിര്ദേശം അനുസരിച്ചാണ് മണ്ദീപ് സിങ്ങിന് പകരക്കാരനായി ഇയാള് ഇമിഗ്രേഷന് അധികൃതര്ക്ക് മുന്നിലെത്തിയന്നാണ് വിവരമെന്നും ഇത് സംബന്ധിച്ചും അന്വേഷണം നടത്തിവരുന്നതായും പൊലീസ് പറഞ്ഞു.